Α.Σ. Πανόραμα (καλαθόσφαίριση γυναικών)

Ο **Αθλητικός Σύλλογος Πανόραμα** είναι ελληνικό αθλητικό σωματείο που δραστηριοποιείται με έδρα το Πανόραμα, συνοικία της Θεσσαλονίκης στη Μακεδονία. Επίσημο έτος ίδρυσής του είναι το 2007 και οι αθλητές του αγωνίζονται φορώντας εξοπλισμό μπλε, λευκού και γαλάζιου χρώματος. Στο έμβλημα του συλλόγου απεικονίζεται ένας ταύρος. Ο μακεδονικός σύλλογος καλλιεργεί μεταξύ άλλων και το άθλημα της καλαθοσφαίρισης. Διαθέτει από το 2017 τμήμα τόσο ενήλικων γυναικών, καθώς και αθλητριών νεαρότερων ηλικιακών ομάδων. Αθλητική έδρα των τμημάτων αυτών είναι το Κλειστό Γυμναστήριο Ο.Α.Κ. Πανοράματος «Ηλίας Τριανταφυλλίδης», χωρητικότητας 400 καθήμενων θεατών.

## Ιστορική αναδρομή
Η ομάδα του Πανοράματος πραγματοποίησε την πρώτη της εμφάνιση στο Πρωτάθλημα Γυναικών Θεσσαλονίκης κατά την αγωνιστική περίοδο 2017-18. Δεκατρείς σύλλογοι από τη Μητροπολιτική περιοχή της Θεσσαλονίκης συνέθεσαν ένα κοινό Όμιλο. Στο πλαίσιο αυτό το Πανόραμα συγκέντρωσε κατά την Κανονική Περίοδο 19 νίκες και 5 ήττες, ολοκληρώνοντας την πορεία του στην 3η θέση της κατάταξης. Στη συνέχεια διασταυρώθηκε στη Φάση των Ημιτελικών με το Γ.Σ. Μενεμένης, ο οποίος είχε τερματίσει μία θέση υψηλότερα. Ο σύλλογος της Μενεμένης πέτυχε στη σειρά δύο διαδοχικές νίκες (49-33 και 31-52) με συνέπεια να αποκλείσει το Πανόραμα από τη σειρά των Τελικών. Ωστόσο, διεξήχθη και αγώνας κατάταξης μεταξύ του Πανοράματος και του Ζέφυρου Ανατολικής Ακτής στον οποίο το Πανόραμα πήρε τη νίκη με τελικό σκορ 49-55, τερματίζοντας οριστικά στην 3η θέση. Αξιοσημείωτα ο Ζέφυρος είχε τερματίσει 1ος στην Κανονική Περίοδο, ενώ το νταμπλ εν τέλει κατέκτησε ο 4ος Αστέρας Ιπποδρομίου-Μαντουλίδης. Κατά σύμπτωση ο Αστέρας ήταν επίσης η ομάδα που απέκλεισε το Πανόραμα στην παρθενική του εμφάνιση στο Κύπελλο Θεσσαλονίκης το Νοέμβριο του 2017 με το τελικό σκορ του αγώνα να διαμορφώνεται σε 60-40. Προπονήτρια του συλλόγου την περίοδο αυτή υπήρξε η πρώην διεθνής καλαθοσφαιρίστρια Βιβή Διαβολεμένου. 

Την επόμενη αγωνιστική περίοδο, 2018-19, το Πανόραμα δήλωσε εκ νέου συμμετοχή στο τοπικό Πρωτάθλημα Γυναικών. Αυτή τη φορά βελτίωσε την απόδοσή του ολοκληρώνοντας τις αγωνιστικές του υποχρεώσεις στη 2η θέση του βαθμολογικού πίνακα της Κανονικής Περιόδου. Στη σειρά των Ημιτελικών διασταυρώθηκε αυτή τη φορά με την Ευκαρπία που είχε τερματίσει στην 3η θέση. Η έκβαση ήταν αίσια και το Πανόραμα πέρασε στη σειρά των Τελικών με δύο συνεχόμενες νίκες. Εκεί κλήθηκε να αντιμετωπίσει τη Μ.Ε.Ν.Τ., η οποία είχε ολοκληρώσει αήττητη την Κανονική Περίοδο. Το Πανόραμα δεν κατάφερε να της στερήσει τον τίτλο του Πρωταθλητή, αφού έχασε στο μοναδικό μεταξύ τους αγώνα με σκορ 55-48. Σε ό,τι αφορά το Κύπελλο Γυναικών, το Πανόραμα ξεκίνησε νικηφόρα στην Α' Φάση ξεπερνώντας το εμπόδιο της Μενεμένης με σκορ 42-51. Ακολούθως υποχρέωσε σε ήττα και την ομάδα του Άρη Θεσσαλονίκης με σκορ 48-57. Στους Ημιτελικούς είχε την ατυχία να διασταυρωθεί ξανά με τη φορμαρισμένη Μ.Ε.Ν.Τ., η οποία απέκλεισε το Πανόραμα με τελικό σκορ 44-38. 

Τυπικά το Πανόραμα δεν προβιβάστηκε βάσει προκήρυξης στις εθνικές κατηγορίες, ωστόσο το καλοκαίρι άνοιξε μια θέση μετά την απόσυρση του Αστέρα Ιπποδρομίου-Μαντουλίδης. Στα τέλη Ιουνίου ανακοινώθηκε επίσης η ανάληψη της θέσης του πρώτου προπονητή από τον Αλέξη Μαυρίδη, που αντικατέστησε τη Διαβολεμένου.

Στις 15 Σεπτεμβρίου 2019 το Πανόραμα εμφανίστηκε για πρώτη φορά σε αγώνα για το Κύπελλο Ελλάδος. Στην 1η Αγωνιστική της Α' Φάσης κληρώθηκε εναντίον του Παναθλητικού Συκεών, γνωρίζοντας την ήττα με σκορ 45-69. Στις 13 Οκτωβρίου 2019 το Πανόραμα έκανε την πρεμιέρα του στο Πρωτάθλημα της Α2 Εθνικής Κατηγορίας Γυναικών, που διοργανώνει η Ελληνική Ομοσπονδία Καλαθοσφαίρισης. Τοποθετήθηκε από κοινού με άλλες 11 ομάδες στον Όμιλο Βορρά της χρονιάς 2019&#45;20. Ατυχώς η άφιξη της Πανδημίας του COVID-19 στην Ελλάδα είχε σαν συνέπεια την οριστική διακοπή του Πρωταθλήματος μετά τη 19η Αγωνιστική. Εκείνη τη στιγμή η ομάδα του Πανοράματος βρισκόταν στην 9η θέση με συλλογή από 5 νίκες και 14 ήττες. Το καλοκαίρι ανακοινώθηκε και η λύση της συνεργασίας της ομάδας με τον προπονητή Μαυρίδη.

Το επόμενο φθινόπωρο η ομάδα της Θεσσαλονίκης επέστρεψε στα γήπεδα για τις υποχρεώσεις της στα πλαίσια της Α' Φάσης του Κυπέλλου Ελλάδος. Στην 1η Αγωνιστική πέτυχε την πρώτη της νίκη στο θεσμό απέναντι στη Μ.Ε.Ν.Τ. με σκορ 43-45. Στη 2η Αγωνιστική, ωστόσο, δεν κατάφερε να ξεπεράσει το εμπόδιο του Άρη Θεσσαλονίκης, ο οποίος επικράτησε με μεγάλη διαφορά, 56-81. Το Πρωτάθλημα 2020&#45;21 διακόπηκε και πάλι λόγω COVID-19, αυτή τη φορά μόλις στη 2η Αγωνιστική, με αποτέλεσμα να θεωρηθεί τελικά από την Ε.Ο.Κ. η χρονιά ως μη γενόμενη. Τα λίγα παιχνίδια της χρονιάς καθοδήγησε από τον πάγκο η Σοφία Καμπίτση, η οποία παρέμεινε και εν όψει της επόμενης περιόδου. 

Η επιστροφή στις επίσημες υποχρεώσεις πραγματοποιήθηκε για το Πανόραμα τον επόμενο Σεπτέμβρη, οπότε και ξεκίνησε το Κύπελλο Ελλάδος. Η ομάδα πέρασε την 1η Αγωνιστική της Α' Φάσης άνευ αγώνος, καθώς η Νίκη Βόλου με την οποία κληρώθηκε αποσύρθηκε εθελοντικά. Στη 2η Αγωνιστική έπαιξε στην έδρα του Παναθλητικού Συκεών από τον οποίο γνώρισε ήττα με ευρεία διαφορά, με το τελικό σκορ να διαμορφώνεται σε 66-37. Το Πρωτάθλημα της Α2 Εθνικής Κατηγορίας της χρονιάς 2021&#45;22, εν μέσω αναδιοργάνωσης λόγω των υγειονομικών μέτρων των προηγούμενων πολλών μηνών, διοργανώθηκε με τη συγκρότηση τεσσάρων Ομίλων. Το Πανόραμα τοποθετήθηκε στο 2ο Όμιλο Βορρά, με δέκα ακόμη συλλόγους. Την περίοδο αυτή, η οποία ολοκληρώθηκε χωρίς περαιτέρω προβλήματα, συγκέντρωσε 4 νίκες και 14 ήττες. Τερμάτισε στην 9η θέση του Ομίλου. Απέφυγε τον υποβιβασμό, τον οποίο υπέστησαν τα σωματεία Ιερισσός '99 (που δεν πέτυχε καμία νίκη) και Μ.Ε.Ν.Τ. (που είχε αποχωρήσει από το Πρωτάθλημα τον Ιανουάριο).  

Σε ό,τι αφορά το θεσμό του Κυπέλλου Ελλάδος της επόμενης περιόδου, το Πανόραμα ξεκίνησε με εκτός έδρας νίκη απέναντι στη Νεάπολη Θεσσαλονίκης με τελικό σκορ 50-56. Στη συνέχεια, όμως, γνώρισε τον αποκλεισμό από τον Πανσερραϊκό, ο οποίος επικράτησε στις Σέρρες με σκορ 61-50. Σε αυτά τα παιχνίδια όσο και στις πρώτες αγωνιστικές της περιόδου 2022&#45;23 την τεχνική ηγεσία της ομάδας διατήρησε η Καμπίτση, η οποία παρέδωσε τη σκυτάλη το Νοέμβριο του 2022 στη Βιβή Διαβολεμένου που επέστρεψε στην ομάδα μετά από τρεισήμισι χρόνια. Το Πρωτάθλημα είχε την ίδια ακριβώς μορφή με το προηγούμενο: το Πανόραμα εντάχθηκε στο 2ο Όμιλο Βορρά, με δέκα ανταγωνιστές στο δρόμο προς την κορυφή. Έχοντας συλλέξει 8 νίκες και 8 ήττες, στον τελικό βαθμολογικό πίνακα της Κανονικής Περιόδου ισοβάθμισε με τους Πάνθηρες Καβάλας. Βάσει των μεταξύ τους αποτελεσμάτων βρέθηκε μία θέση χαμηλότερα από εκείνους και συγκεκριμένα στην 6η. Τη χρονιά αυτή διεξήχθησαν για πρώτη φορά Play-outs στην Α2 Κατηγορία με συνέπεια Πάνθηρες και Πανόραμα να δώσουν τη μάχη τους για παραμονή. Αμφότεροι οι σύλλογοι μετέφεραν από μία νίκη από την Κανονική Περίοδο και χρειάζονταν δύο ακόμη. Στην Καβάλα οι Πάνθηρες πέτυχαν τη νίκη αρχικά με σκορ 61-48, εντούτοις το Πανόραμα κατάφερε να ισοβαρίσει ακολούθως τη σειρά (2-2) με σκορ 56-47. Εν τέλει οι Πάνθηρες εξασφάλισαν πρώτοι την παραμονή τους στο τρίτο παιχνίδι νικώντας με σκορ 61-43. Το Πανόραμα, εν τούτοις, έλαβε μία δεύτερη ευκαιρία, καθώς διασταυρώθηκε με ομάδα του έτερου Ομίλου, τον Απόλλωνα Καλαμαριάς για ένα και μοναδικό αγώνα. Μέσω αυτού το Πανόραμα κατάφερε να σφραγίσει την παραμονή του στην Α2 Εθνική, παίρνοντας τη νίκη με σκορ 43-45.  

Ο σύλλογος της Θεσσαλονίκης δεν αγωνίστηκε στο Κύπελλο Ελλάδος το επόμενο φθινόπωρο. Έχοντας διατηρήσει τη Διαβολεμένου στο πόστο της ως πρώτη προπονήτρια, ξεκίνησε απευθείας με τις υποχρεώσεις του στο Πρωτάθλημα της αγωνιστικής περιόδου 2023&#45;24. Αυτή τη φορά συγκροτήθηκε ένας και μοναδικός Όμιλος Βορρά με τη συμμετοχή 12 ομάδων. Στο πλαίσιο αυτό το Πανόραμα είχε τον Απρίλιο απολογισμό 10 νίκες και 12 ήττες, όσες συγκέντρωσε και ο Άρης Θεσσαλονίκης. Το Πανόραμα «χαμογέλασε» στην ισοβαθμία, λαμβάνοντας την 7η θέση της βαθμολογικής κατάταξης της Κανονικής Περιόδου. Η θέση αυτή ήταν και η οριστική της ομάδας του Πανοράματος για τη χρονιά αυτή, που ανανέωσε τη συμμετοχή της για την επόμενη χρονιά. 

Κατά την αγωνιστική περίοδο, 2024-25, ο Α.Σ. Πανόραμα έλαβε μέρος στο Πρωτάθλημα της Α2 Εθνικής Κατηγορίας Γυναικών, που διοργανώνει η Ελληνική Ομοσπονδία Καλαθοσφαίρισης, καθώς και στο Κύπελλο Ελλάδος.

Την ίδια χρονιά το σωματείο δήλωσε συμμετοχή και στο Κύπελλο Ελλάδος. Στην πρεμιέρα φιλοξενήθηκε στο Αλεξάνδρειο Μέλαθρο από την ομάδα του Άρη Θεσσαλονίκης χωρίς, ωστόσο, να καταφέρει να αποφύγει τον αποκλεισμό. Το τελικό σκορ διαμορφώθηκε υπέρ των γηπεδούχων σε 64-46.

### Περίοδοι σε εθνικές κατηγορίες

## Πρόσωπα



## Τμήματα υποδομής
Ο σύλλογος διατηρεί ακαδημίες νεαρών αθλητριών που λαμβάνουν μέρος στα Πρωταθλήματα που διοργανώνει η Ένωση Καλαθοσφαιρικών Σωματείων Θεσσαλονίκης σε επίπεδο Παγκορασίδων, Κορασίδων και Νεάνιδων.

## Παραπομπές


## Εξωτερικοί σύνδεσμοι

* Α.Σ. Πανόραμα, επίσημος ιστότοπος.
* 
* 
* Α.Σ. Πανόραμα, επίσημος λογαριασμός στο LinkedIn. 
* Α.Σ. Πανόραμα, επίσημο κανάλι στο YouTube.

Καλαθοσφαιριση Γυναικων
Κατηγορία:Ιδρύσεις αθλητικών συλλόγων το 2017
Κατηγορία:Ελληνικοί σύλλογοι καλαθοσφαίρισης
Κατηγορία:Σωματεία Ε.ΚΑ.Σ.Θ.
Κατηγορία:Ιδρύσεις ομάδων καλαθοσφαίρισης το 2017